德清孫氏和樂秀明堂
作者：牟巘
朝代：宋

paragraphs: 人生致足樂，莫如令兄弟。
綽綽而有裕，其中自春意。
龜溪有二孫，能篤友于義。
同居五十載，闔門數百指。
幾微無間言，輪囷有和氣。
粵從鴻雁散，惟恐棠棣廢。
欲挽古道回，茲事良非易。
亦既成新居，始得遂初志。
和樂揭高扁，秀明屹對峙。
怡然兩白髮，塤箎伯仲氏。
子孫皆雍睦，閭里亦順悌。
復如無事時，難得真可貴。
唐史傳孝義，頗記張劉李。
跡其屢易世，往往干戈際。
義風不少衰，大書乃無媿。
嗟哉廣明后，旌命曾弗至。
雖有篤行者，誰爲紀姓字。
我聞二孫名，不覺爲之喜。
兩記信實錄，聯名盡名士。
先見衆論公，必得一行史。
行看表門閭，鄉邦誇盛事。
我詩甚鄙拙，願爾多壽祉。